古田女  其二
作者：陳普
朝代：宋

paragraphs: 北人見颶風，掀簸嗟真差。
君子逢不若，白晝成黑夜。
日月同一天，寧復殊次舍。
禮義無華夷，悅心悉如蔗。
披沙欲出金，惡莠爲害稼。
朝歌與勝母，賢者同回駕。
中爲去偏倚，庸但無怪訝。
安敢亢亢方，却無伈伈下。
禮不慮咈違，義不卹怒駡。
恭惟秦漢前，禮樂止河華。
七閩底處所，目不覩韶夏。
食才美馬甲，衣僅知壓柘。
應無雁幣聘，寧識棗脩嫁。
歷漢晉至唐，談口無可藉。
令孜與思勖，畏作貂璫霸。
第從常衮來，始識不逆詐。
珠玉滿面前，猶或迷光價。
一二百年來，驊騮漸知跨。
述古與介夫，各有詩書暇。
晦翁黄勉齋，遂以教天下。
昔時蠻隸國，今作齊魯化。
沂風藹莫春，絃誦殷長夏。
蹡蹡多規行，穆穆親衡迓。
方知地無偏，又喜才不借。
獨餘男女俗，缺漏留微罅。
未能秣駒漢，頗礙雪馿灞。
有心即知禮，有口皆思炙。
男女既冠笄，屋宇仍臺榭。
朝夕曉凊溫，春秋能社蜡。
溱洧秉蕳遊，此日何可假。
禮自標枝來，心無傾蓋乍。
風流與衣冠，猶當軼王謝。
田漁非女事，詩以告里社。